35. schôdza NR SR - 6.deň - B. popoludní
Dátum: 2025-06-04
Poslanec: Pročko, Jozef (SLOVENSKO)
Druh vystúpenia: Vystúpenie v rozprave

Ďakujem veľmi pekne. Dať možnosť voliť šestnásťročným mladým ľuďom je správne. Pätnásťročným dávame občianske preukazy a dávame im možnosť sa rozhodovať, či budú študovať, či budú pracovať. Dávame im možnosť, aby so svojím občianskym preukazom sa preukázali, že sú občania Slovenskej republiky. Tým, že im dáme možnosť, že im dáme možnosť hlasovať vo voľbách parlamentných, vo voľbách do Európskeho parlamentu, v komunálnych voľbách, do VÚC, im len umožníme realizovať sa. Ja verím, že mi odpustia dôchodcovia, ale keď porovnám 80-ročného dôchodcu a 16-ročného mladého človeka, tak ako ja nevidím žiaden rozdiel. Keď môžeme dať 80-ročnému človeku, dať právo choďte voliť, babka a dedko, ktorí už niektorí vôbec nemajú záujem, len idú, splnia si povinnosť a dcéra povedala voľ toho a toho , prečo by sme nemohli dať toto právo mladým ľuďom? A prečo? No preto, že títo mladí ľudia, už ste to dnes počuli, sú úplne niekde inde svojimi vedomosťami, zručnosťami, tým, že naozaj majú obrovský prehľad. Za mojich čias, za mojich čias som ja nevedel, čo to je internet, ani nebol. Teraz? Mladý človek si na rozdiel od toho, a opäť sa ospravedlňujem, 80-ročného voliča vie spraviť svoj názor. Jasné. Niekto povie, že sú to tínedžeri, ktorí ešte nie sú vyzretí, sú to mladí ľudia. Mentálne aj fyzicky sú títo ľudia úplne niekde inde, kde som, keď som ja bol v ich veku. Úplne niekde inde. A ten vývoj nezastavíme, či je to už technika, ktorou sa môžu naozaj dostať k informáciám, ale aj to, ako naozaj tí mladí ľudia dnes fyzicky vyzerajú, ale aj mentálne ako vyzerajú. Tie informácie, ktoré tí mladí ľudia dostávajú, zabezpečujú, že ten človek má obrovský prehľad. Obrovský prehľad. A je rozdiel medzi rakúskym 16-ročným tínedžerom a slovenským 16-ročným tínedžerom?! Je rozdiel medzi v Rimavskej Sobote študentami na gymnáziu alebo študentami v, v, niekde v Rakúsku?! Pán Hazucha, odpoviete mi, či je rozdiel, čo si myslíte, že naši nie sú schopní? Ja si myslím, že pán Hazucha to podporí, pretože smeráci, a teraz som to aj videl, majú veľmi veľa mladých sociálnych demokratov. Obrovské množstvo. Tak umožnite týmto mladým sociálnym demokratom, nech volia. Dajme im právo, aby sa mohli oni tiež rozhodovať. Ako to povedal tuná predrečník Matovič, Igor, toto nie je zákon, v ktorom my získame hnutie SLOVENSKO, pani poslankyňa, hnutie SLOVENSKO, nič sa nestalo, tiež nehovorím, že ste pes, PS Spolu, ja nehovorím, že ste PS Spolu. Čiže naozaj tento zákon získa vám. Ale napríklad aj tým sociálnym demokratom. Čiže naozaj my len chceme umožniť, aby tí mladí ľudia dostali možnosť sa realizovať. Nech sa realizujú. Alebo potom im zoberme občianske preukazy a až od osemnástich rokov im dávajme občianske preukazy a všetko možné môžete robiť od osemnástich rokov. Prečo môžu šoférovať sedemnásťroční mladí ľudia v prítomnosti dospelého človeka? Tak keď sme toto umožnili, že sedemnásťročný mladý človek môže šoférovať, tak prečo by sme nemohli umožniť sa realizovať? Je tu jeden veľmi dôležitý aspekt, ktorý tu dnes ešte nezaznel, a to je to, že tí mladí ľudia vnímajú nielen školy, ale vnímajú aj svoje prostredie veľmi citlivo a svoje okolie. Veľmi citlivo. A tie informácie, ktoré vstrebajú vo svojom okolí, tiež nielenže majú možnosť sa realizovať na internete, ale títo mladí ľudia môžu a realizujú sa aj v domácom prostredí. A ja osobne poznám, ja som bol na dvoch diskusiách, kde som si to nepridával na Facebook ani na žiadnu, lebo som nechcel, aby títo mladí ľudia, aby niekto hovoril, že Pročko chodí a zneužíva mladých ľudí, ale títo mladí ľudia, a boli to študenti, a boli to druháci, raz tretiaci sedemnásťroční, ale to bolo, to boli vzdelaní ľudia. A to sú ľudia, ktorí, viete, tu do parlamentu môže ísť človek, ktorý nemá ani maturitu. Môžete ísť na kandidátku, nemáte maturitu, nemáte vzdelanie, kľudne môžete ísť. A dnes? Dnes v drvivej väčšine tí ľudia, mladí ľudia študujú. Sú to ľudia, ktorí sú na stredných školách alebo na gymnáziách. No nech sa páči, veď to, to sú, naša mládež nie je tupá. Naša mládež je naozaj vzdelaná. Žiaľbohu, naša mládež odchádza potom do zahraničia, pretože tu nemá svoju realizáciu, tak im ukážme, že pozrite sa, môžete sa podieľa na správe vecí verejných a tým, že vás, tým, že vám dáme toto právo, tak môžete zasahovať. Dajme im túto možnosť. Viete, ja keď si predstavím naozaj, že niektoré strany, lebo tí mladí ľudia inklinujú k takej tej radikálnejšej sfére, niektorí, no tak ako my podporíme aj tie radikálnejšie (povedané so smiechom) strany, lebo tí mladí ľudia sú naozaj a priori proti. Veď kto ste, kto ste vychovávali deti, viete, že vaše dieťa vieš, ty tomu nerozumieš a najmúdrejšie sú, ony sú ako tí, ktorí majú už svoj názor. Ale ten názor sa vie formovať. Ten názor sa vie veľmi dobre upraviť. Ja som hlboko presvedčený, že pán poslanec Radačovský bude za toto hlasovať. Že budete za to hlasovať? (Reakcia z pléna.) Áno, a vidíte, to je úžasný človek, od dvanásť rokov a pustíte potom holuba. (Reakcia z pléna.) Nie-nie. (Reakcia z pléna.) Výborne, pán Radačovský od dvanásť rokov (povedané so smiechom), ďakujem veľmi pekne, ale to reálne je od tých šestnástich rokov a ja veľmi pekne naozaj prosím, nie sú tu, lebo dneska sú preč kolegovia z opozí... teda z koalície, je tu pán Hazucha a pán Radačovský, keby naozaj sa zamysleli ako ľudia, pretože musia plniť svoje stranícke povinnosti a nemôžu predsa zahlasovať za zákon, ktorý nie je z koalície, ale ako tak, ako keby nad tým sa zamysleli a porozmýšľali, že či dať naozaj, veď v tej Rimavskej Sobote sú tí mladí ľudia veľmi, veď, mne sa strašne páči, keď tu koalícia zavolá mladých ľudí na balkón a im strašne tlieskajú, že sú tu mladí ľudia z Oravy! Sú tu mladí ľudia zo strednej školy! Bravó! A tlieskame vám! No netlieskajte im, dajte im právo, aby mohli hlasovať. Dajte im právo, aby títo mladí ľudia mohli rozhodovať tiež o sebe. Ďakujem veľmi pekne. (Potlesk.)